钦定古今图书集成/明伦汇编/官常典/第555卷 > 李安世
## 钦定古今图书集成/明伦汇编/官常典/第555卷 > 李安世

按《魏书李孝伯传》：孝伯兄祥，祥子安世，幼而聪悟。兴
安二年，高宗引见侍郎、博士之子，简其秀儁者欲为
中书学生。安世年十一，高宗见其尚小，引问之。安世
陈说祖父，甚有次第，即以为学生。高宗每幸国学，𢘆
独被引问。诏曰：“汝但守此至大，不虑不富贵。”居父忧
以孝闻。天安初，拜中散，以温敏敬慎，高宗亲爱之。累
迁主客令。萧赜使刘缵朝贡，安世美容貌，善举止。缵
等自相谓曰：“不有君子，其能国乎？”缵等呼安世为典
客。安世曰：“三代不共礼，五帝各异乐，安足以亡秦之
官称于上国？”缵曰：“世异之号，凡有几也？”安世曰：“周谓
掌客，秦改典客，汉名鸿胪，今曰主客。君等不欲影响
文、武，而殷勤亡秦。”缵又指方山曰：“此山去燕然远近？”
安世曰：“亦由石头之于番禺耳。”国家有江南，使至，多
出藏内珍物，令都下富室好容服者货之，令使任情
交易。使至金玉肆问价，缵曰：“北方金玉大贱，当是山
川所出？”安世曰：“圣朝不贵金玉，所以贱同瓦砾。又皇
上德通神明，山不爱宝，故无川无金，无山无玉。”缵初
将大市，得安世言，惭而罢。迁主客给事中。时民困饥
流散，豪右多有占夺。安世乃上疏曰：“臣闻量地画野，
经国大式，邑地相参，致治之本，井税之兴，其来日久。
田莱之数，制之以限，盖欲使土不旷功，民罔游力。雄
擅之家，不独膏腴之美；单陋之夫，亦有顷亩之分。所
以恤彼贫微，抑兹贪欲，同富约之不均，一齐民于编
户。窃”见州郡之民，或因年俭流移，弃卖田宅，漂居异
乡，事涉数世。三长既立，始返旧墟，庐井荒毁，桑榆改
植。事已历远，易生假冒，彊宗豪族，肆其侵凌，远认魏
晋之家，近引亲旧之验。又年载稍久，乡老所惑，群证
虽多，莫可取据。各附亲知，互有长短。两证徒具，听者
犹疑，争讼迁延，连纪不判。良畴委而不开，“柔桑枯而不采，侥幸之徒兴，繁多之狱作。欲令家丰岁储，人给
资用，其可得乎！”愚谓今虽桑井难复，宜更均量，审其
径术，令分艺有准，力业相称，细民获资生之利，豪右
靡馀地之盈。则无私之泽，乃播均于兆庶；如阜如山，
可有积于比户矣。又所争之田，宜限年断，事久难明，
悉属今主。然后虚妄之民，“绝望于觊觎，守分之士永
免于凌夺矣。”高祖深纳之，后均田之制，起于此矣。出
为安平将军、相州刺史，假节赵郡公。敦劝农桑，禁断
淫祀。西门豹史起有功于民者，为之修饰庙堂。表荐
广平，宋翻。阳平路恃庆，皆为朝廷善士。初，广平人李
波，宗族彊盛，残掠生民，前刺史薛道𢷋亲往讨之，波
率其宗族拒战，大破𢷋军，遂为逋逃之薮，公私成患。
百姓为之语曰：“李波小妺字雍容，褰裙逐马如卷蓬，
左射右射必叠双。妇女尚如此，男子那可逢！”安世设
方略，诱波及诸子侄三十馀人，斩于邺市，境内肃然。
以病免。太和十七年，卒于家。安世妻博陵崔氏，生一
子玚。崔氏以妒悍见出。又尚沧水公主，生二子：谧、郁。